Document ID: 32012R1259

Title and Content:
ΚΑΝΟΝΙΣΜΌΣ (ΕΕ) αριθ. 1259/2012 ΤΟΥ ΣΥΜΒΟΥΛΊΟΥ της 3ης Δεκεμβρίου 2012 για την κατανομή των αλιευτικών δυνατοτήτων βάσει του πρωτοκόλλου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται επί δύο έτη στη συμφωνία αλιευτικής σύμπραξης μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας και για την τροποποίηση του κανονισμού (ΕΚ) αριθ. 1801/2006 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Στις 30 Νοεμβρίου 2006 το Συμβούλιο εξέδωσε τον κανονισμό (ΕΚ) αριθ. 1801/2006 σχετικά με τη σύναψη της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας (1) (εφεξής καλούμενη «συμφωνία σύμπραξης»). (2) Μονογραφήθηκε νέο πρωτόκολλο της συμφωνίας αλιευτικής σύμπραξης στις 26 Ιουλίου 2012 (εφεξής καλούμενο «το νέο πρωτόκολλο»). Με το εν λόγω πρωτόκολλο παραχωρούνται στα σκάφη της ΕΕ αλιευτικές δυνατότητες στα ύδατα όπου η Μαυριτανία ασκεί την κυριαρχία ή τη δικαιοδοσία της σε θέματα αλιείας. (3) Το Συμβούλιο εξέδωσε στις 18 Δεκεμβρίου 2012 την απόφαση 2012/827/ΕΕ (2) σχετικά με την υπογραφή και την προσωρινή εφαρμογή του νέου πρωτοκόλλου. (4) Πρέπει να καθοριστεί ο τρόπος κατανομής των αλιευτικών δυνατοτήτων μεταξύ των κρατών μελών για την περίοδο εφαρμογής του νέου πρωτοκόλλου. (5) Σύμφωνα με τον κανονισμό (ΕΚ) αριθ. 1006/2008 του Συμβουλίου, της 29ης Σεπτεμβρίου 2008, σχετικά με τις άδειες αλιείας κοινοτικών αλιευτικών σκαφών εκτός των υδάτων της Κοινότητας και για την πρόσβαση σκαφών τρίτων χωρών στα ύδατα της Κοινότητας (3), εάν διαπιστωθεί ότι οι αλιευτικές άδειες ή οι αλιευτικές δυνατότητες που έχουν χορηγηθεί στην Ένωση δυνάμει του πρωτοκόλλου δεν χρησιμοποιούνται πλήρως, η Επιτροπή ενημερώνει σχετικά τα ενδιαφερόμενα κράτη μέλη. Η απουσία απάντησης εντός της προθεσμίας που ορίζει το Συμβούλιο θεωρείται επιβεβαίωση του ότι τα σκάφη του οικείου κράτους μέλους δεν θα χρησιμοποιήσουν πλήρως τις αλιευτικές τους δυνατότητες κατά τη διάρκεια της δεδομένης περιόδου. Θα πρέπει συνεπώς να καθοριστεί η εν λόγω προθεσμία. (6) Το ισχύον πρωτόκολλο έληξε στις 31 Ιουλίου 2012. Το νέο πρωτόκολλο θα έπρεπε να εφαρμοστεί προσωρινά από την ημερομηνία υπογραφής του, συνεπώς και ο παρών κανονισμός θα πρέπει να εφαρμόζεται από την ίδια ημερομηνία, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Οι αλιευτικές δυνατότητες που καθορίζονται στο πρωτόκολλο σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται επί δύο έτη στη συμφωνία αλιευτικής σύμπραξης μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας (εφεξής καλούμενο «το πρωτόκολλο») λαμβάνουν υπόψη τις πραγματικές αλιεύσεις μεταξύ 2008 και 2012 και κατανέμονται μεταξύ των κρατών μελών ως εξής: α) Κατηγορία 1 - σκάφη αλιείας οστρακόδερμων εκτός αστακού και καβουριών (μέγιστος αριθμός σκαφών: 36) Ισπανία 4 150 τόνοι Ιταλία 600 τόνοι Πορτογαλία 250 τόνοι β) Κατηγορία 2 - Μηχανότρατες (χωρίς ψυκτικές εγκαταστάσεις) και παραγαδιάρικα βυθού με στόχο τον μαύρο μερλούκιο (μέγιστος αριθμός σκαφών: 11) Ισπανία 4 000 τόνοι γ) Κατηγορία 3 - Αλιευτικά βενθοπελαγικής αλιείας εκτός από μηχανότρατες με στόχο είδη εκτός από τον μαύρο μερλούκιο (μέγιστος αριθμός σκαφών: 9) Ισπανία 2 500 τόνοι δ) Κατηγορία 4 - σκάφη που αλιεύουν κάβουρα Ισπανία 200 τόνοι ε) Κατηγορία 5 - Θυνναλιευτικά γρι-γρι Ισπανία 17 άδειες Γαλλία 5 άδειες στ) Κατηγορία 6 - Θυνναλιευτικά με καλάμια και παραγαδιάρικα επιφανείας Ισπανία 18 άδειες Γαλλία 4 άδειες ζ) Κατηγορία 7 - Μηχανότρατες-ψυγεία πελαγικής αλιείας Γερμανία 15 396 τόνοι Γαλλία 3 205 τόνοι Λετονία 66 087 τόνοι Λιθουανία 70 658 τόνοι Κάτω Χώρες 76 727 τόνοι Πολωνία 32 008 τόνοι Ηνωμένο Βασίλειο 10 457 τόνοι Ιρλανδία 10 462 τόνοι Δεκαεννέα σκάφη το πολύ μπορούν να αναπτύσσονται ταυτόχρονα σε μαυριτανικά ύδατα. Σε περίπτωση μη χρησιμοποίησης των αδειών στην κατηγορία 8, μπορούν να μεταφερθούν το πολύ δεκαέξι τριμηνιαίες άδειες από την εν λόγω κατηγορία. Κατά τη διετή περίοδο ισχύος του πρωτοκόλλου τα κράτη μέλη κατέχουν τον κατωτέρω αριθμό τριμηνιαίων αδειών: Γερμανία 8 Γαλλία 4 Λετονία 40 Λιθουανία 44 Κάτω Χώρες 32 Πολωνία 16 Ιρλανδία 4 Ηνωμένο Βασίλειο 4 Τα κράτη μέλη καταβάλλουν προσπάθειες να ενημερώνουν την Επιτροπή αν ορισμένες άδειες μπορούν να τεθούν στη διάθεση άλλων κρατών μελών. η) Κατηγορία 8 - Σκάφη πελαγικής αλιείας χωρίς ψυκτικές εγκαταστάσεις: Ιρλανδία 15 000 τόνοι Αυτές οι αλιευτικές δυνατότητες, σε περίπτωση μη χρησιμοποίησής τους, μπορούν να μεταφέρονται στην κατηγορία 7 βάσει του τρόπου κατανομής της εν λόγω κατηγορίας. Δεκαέξι τριμηνιαίες άδειες το πολύ μπορούν να μπορούν να χρησιμοποιούνται στα μαυριτανικά ύδατα. Σε περίπτωση μη χρησιμοποίησής τους, είναι δυνατή η μεταφορά των αδειών αυτών στην κατηγορία 7. Η Ιρλανδία κατέχει δεκαέξι τριμηνιαίες άδειες (με ενδεχόμενη μεταφορά τους στην κατηγορία 7 σε περίπτωση μη χρησιμοποίησής τους). Η Ιρλανδία ενημερώνει την Επιτροπή, έως την 1η Ιουλίου κάθε έτους κατά το οποίο ισχύει το πρωτόκολλο, αν κάποιες αλιευτικές δυνατότητες μπορούν να τεθούν στη διάθεση άλλων κρατών μελών. 2. Ο κανονισμός (ΕΚ) αριθ. 1006/2008 ισχύει με την επιφύλαξη της συμφωνίας σύμπραξης. 3. Εάν οι αιτούντες την έκδοση αδειών αλιείας των κρατών μελών που αναφέρονται στην παράγραφο 1 δεν εξαντλήσουν τις αλιευτικές δυνατότητες που καθορίζονται στο πρωτόκολλο, η Επιτροπή λαμβάνει υπόψη τις αιτήσεις αδειών αλιείας οιουδήποτε άλλου κράτους μέλους σύμφωνα με το άρθρο 10 του κανονισμού (ΕΚ) αριθ. 1006/2008. 4. Η προθεσμία εντός της οποίας τα κράτη μέλη υποχρεούνται να επιβεβαιώσουν ότι δεν θα χρησιμοποιήσουν πλήρως τις χορηγηθείσες αλιευτικές δυνατότητες, όπως αναφέρεται στο άρθρο 10 παράγραφος 1 του κανονισμού (ΕΚ) αριθ. 1006/2008, ορίζεται σε δέκα εργάσιμες ημέρες από την ημερομηνία κατά την οποία η Επιτροπή τους ενημερώνει ότι οι αλιευτικές δυνατότητες δεν έχουν χρησιμοποιηθεί πλήρως. Άρθρο 2 Το άρθρο 2 του κανονισμού (ΕΚ) αριθ. 1801/2006 καταργείται. Άρθρο 3 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την ημερομηνία υπογραφής του πρωτοκόλλου. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Δεκεμβρίου 2012.

Classification Labels:
2120
151

Label Descriptions:
{"2120": "Διεθνείς συμφωνίες", "151": "ΔΙΕΘΝΕΙΣ ΣΧΕΣΕΙΣ"}

EuroVoc IDs (Original): 3461
5424
5283
1652
4040
2476

EuroVoc IDs (Expanded): 3461
5424
5283
1652
4040
2476

Dataset Source: meu

Split: test